Når sjekka du Facebook sist og tenkte: «Nei fy søren, dette var gøy og interessant, Facebook beriker virkelig livet mitt»?

Jeg kan ikke huske når. Facebook-strømmen min fylles av skjult kamera-videoer, falske venneforespørsler, lenker til kronikker jeg aldri orker å lese, svindel-annonser og bursdager til folk jeg har glemt hvem er.

Reddit, derimot, fylles av innlegg jeg er genuint interessert i, og kunnskap jeg ikke visste jeg var interessert i.

REDDIT-STRØMMEN: Slik kan hjemskjermen i Reddit-appen se ut. Her får jeg opp tips til et spill jeg spiller, tanker om en TV-serie jeg ser på og noen som ikke har allverdens til overs for Kvinnegruppa Ottar. Foto: Ole Petter Baugerød Stokke Vis mer

Nei, Reddit er ikke noe nytt – du trenger ikke løpe ned til kommentarfeltet for å påpeke det. Men altfor mange kjenner fortsatt ikke til det.

Derfor vil jeg gjerne fortelle deg hvordan og hvorfor du også bør får Reddit inn i livet ditt.

#1: Dette er Reddit

Reddit er et sosialt medium hvor folk poster lenker, bilder og tekster, som deretter stemmes opp eller ned og kommenteres. Høres det kjent ut, er det fordi det likner på endel annet.

Men med over 200 millioner brukere i måneden, følger mye innhold, om alle temaer. 200 millioner er ingenting sammenliknet med Facebook, men da alt er offentlig og stemmes opp og ned, sitter du igjen med mye kvalitetsinnhold.

Innhold som ikke bare deles, men også skapes, av Reddit-brukerne. Mye av det du ser på Facebook i dag, var på Reddit for flere uker siden.

Reddit er dessuten en unik arena for kommunikasjon. Reddit er blant annet kjent for sine «AMA»-er, hvor alt fra folk med rare yrker og sykdommer til kjendiser og statsoverhoder stiller opp og lar deg stille dem spørsmål om alt.

Reddit er, i mine øyne, det ultimate sosiale medium. Intet mindre.

LAG KONTO: Selv om du til en viss grad kan bruke Reddit uten, er det absolutt best med en bruker. Det går kjapt, og du slipper å oppgi tonnevis av personlig informasjon. Foto: Ole Petter Baugerød Stokke Vis mer

#2: Last ned appen

Du finner Reddit på Reddit.com, utrolig nok.

Men nettstedet kan være ganske forvirrende, så personlig synes jeg Reddit er best på mobilen.

Søk etter Reddit i appbutikken på iPhone eller Android, og det første resultatet er trolig Reddits egen app. Det er den jeg bruker, og tar utgangspunkt i i denne guiden.

Reddit er populært blant utviklere. Så du finner en rekke apper du kan velge mellom, og Reddit-apper til dingser som smartklokker og TV-er.

#3: Lag en konto

Du kan bruke Reddit uten en brukerkonto, men alt blir mye enklere med en profil.

Så lag en, ved å følge instruksene i appen, for eksempel.

Reddit er av gamleskolen, så her handler det om kallenavn, ikke ekte navn. Folk kan være ganske opptatt av hva hverandre kaller seg, så finn gjerne på noe artigere enn «norgegutten123».

Du kan legge til et profilbilde, også. Men det er ikke så ofte man ser det, så ikke stress med det.

#4: Abonnere på subredditer

På Facebook bestemmes innholdet av sider du følger, grupper du er med i og vennene dine. På Reddit bestemmes det av hvilke «subredditer» du abonnerer på. De kan være helt generelle, som «norge», eller spesifikke, som «twinpeaks».

Anbefalte, generelle redditer r/iama – interessante folk svarer på interessante spørsmål

r/funny – genuint morsomme bilder og gif-er

r/gaming – liker du spill, liker du denne

r/interestingasfuck - interessante ting, helt generelt

r/mildlyinteresting – små, litt interessante ting

r/norge – norsk innhold på Reddit

r/oldpeoplefacebook – le av gamle folk på Facebook

r/todayilearned – morsom, ofte obskur fakta

r/wholesomememes – når resten av memene blir for kyniske

r/dininteresse – søk selv, og du finner det meste

Appen gir deg forslag til de mest populære, og de kan anbefales, da for eksempel «funny» på Reddit faktisk gir deg morsomme innlegg.

Men den virkelige moroa starter når du søker opp temaer du er interessert i – det finnes nemlig en subreddit for det aller, aller meste. Trykk på forstørrelsesglass-knappen i appen, og søk eller bruk verktøyene for å utforske utvalget. Trykk «subscribe» på de du liker, og innlegg herfra dukker opp på nyhetsstrømmen din.

Du kan også få opp en strøm over alle subredditene – som oppfyller Reddits slagord om «internetts forside». Bare sveip til høyre på startskjermen i mobilappen. Dette er også et bra sted for å finne nye subredditer.

Subredditer omtales ofte med minst én skråstrek foran, for eksempel «/norge» eller «/r/norge». Dette spiller bare på måten nettadressene deres ser ut.

#5: Stemmer og kommentarer

Facebook har tomler og hjerter og wow-er og Zuckerberg vet hva. Reddit har stemmer opp og stemmer ned – kalt «upvotes» og «downvotes».

Ved å stemme opp det du liker og ned det du ikke liker, bidrar du til at innholdet rangeres høyere eller lavere i strømmen av innhold på subredditen og forsidene. Dette styres av poengsummen alle innleggene får; antall stemmer opp minus antall stemmer ned, sånn cirka.

Du kan også diskutere innleggene gjennom kommentarer. Disse stemmes også opp og ned, som igjen bestemmer hvilke kommentarer du ser øverst under innleggene.

Kommentarfeltene kan dra ut i milelange remser av intern Reddit-humor, men er på sitt beste en fin kilde til mer info om emnet posten tar opp. Kvaliteten og tonen i disse kommentarfeltene er dessuten ofte langt hyggeligere enn andre steder.

REDDIT-PROFILEN: Som Reddit-bruker, eller «redditor» som det kalles, får en profilside som dette. Her kommer alle kommentarer og innlegg du poster, og en karma-poengsum. Men i motsetning til Facebook er det ikke ofte folk går inn på disse. Foto: Ole Petter Baugerød Stokke Vis mer

#5: Poste selv og karma

Det er helt vanlig å aldri poste noe selv på Reddit, og bare nyte innholdet med litt spredte stemmer og kommentarer. For Reddit er ikke nødvendigvis stedet for å poste «se, nå er jeg på restaurant» eller «se, her er barnet mitt».

Men om du først har noe gøy eller interessant å dele, bør du prøve. Selv har jeg mye mer glede av å dele personlige prosjekter på Reddit enn Facebook – sistnevnte er i min erfaring mer glad i babybilder enn kreative sysler. Dessuten kan du, ved å poste i de riktige subredditene, treffe folk som er genuint interessert i temaet du poster om.

I appen er det bare å gå inn på subredditen du vil poste i og trykke på blyanten. Husk at subredditen kan ha strenge regler for hva som kan postes og hvordan, og moderatorer som faktisk følger med. Så les og følg reglene.

Stemmer på både postene og kommentarene dine bidrar til poengsummen profilen din får, kalt karma. Dette er bare et tall, som like lite som antall tomler på Facebook-profilbildet ditt angir hvor mye du er verdt som menneske.

#6: De viktigste forkortelsene

Reddit har sin egen kultur, og dermed sitt eget språk og humor. Selv forstår jeg ikke alltid alt, og lever godt med det, men det er noen forkortelser du i alle fall burde vite om:

EGEN KLIKK: De ivrigste på Reddit har sin egen humor og stammespråk. «TIL» i den øverste kommentaren betyr «today I learned», og mikrofonen ved siden av han under, betyr at dette er «OP»; han som postet innlegget. Foto: Ole Petter Baugerød Stokke Vis mer

IAMA : «I am a» – når noen påpeker et yrke eller liknende, ofte i sammenheng med...

AMA : «Ask me anything» – når noen inviterer deg til å stille dem spørsmål.

: «Ask me anything» – når noen inviterer deg til å stille dem spørsmål. AFAIK : «As far as I know» – når noen påpeker at de ikke er helt sikre på noe.

: «As far as I know» – når noen påpeker at de ikke er helt sikre på noe. ELI5 : «Explain like I'm 5» – når noen ber om å få forklart ting enkelt.

: «Explain like I'm 5» – når noen ber om å få forklart ting enkelt. IIRC : «If I recall correctly» – når noen påpeker at de kanskje husker noe feil.

: «If I recall correctly» – når noen påpeker at de kanskje husker noe feil. IM(H)O : «In my (humble/honest) opinion» – når noen påpeker at noe er en mening.

: «In my (humble/honest) opinion» – når noen påpeker at noe er en mening. NSFL : «Not safe for life» – når noen advarer mot blod, gørr og lite trivelig innhold.

: «Not safe for life» – når noen advarer mot blod, gørr og lite trivelig innhold. NSFW : «Not safe for work» – når noen advarer mot seksuelt innhold.

: «Not safe for work» – når noen advarer mot seksuelt innhold. OP : «Original poster» – når noen viser til personen som postet innholdet.

: «Original poster» – når noen viser til personen som postet innholdet. TIL : «Today I learned» – når noen oppsummerer hva de har lært.

: «Today I learned» – når noen oppsummerer hva de har lært. TL;DR: «Too long; didn't read» – når noen påpeker at de ikke orket å lese innholdet.

Igjen: Det er ingen skam å være en «lurker» på Reddit – å bare se, uten å bidra. Min glovarme anbefaling er derfor å bare laste ned appen og se hva du synes. Forhåpentligvis gir deg noe mer enn Facebooks trivialiteter, Instagrams selfier og Twitters kjedsommelighet.